CELEX: 52016PC0172
Language: sl
Date: 2016-04-01
Title: Predlog SKLEP SVETA o stališču, ki ga mora zavzeti Odbor za vladne nabave v imenu Evropske unije v zvezi z osnutkom sklepa o arbitražnih postopkih v skladu s členom XIX:8 revidiranega Sporazuma o vladnih nabavah

EVROPSKA KOMISIJA
            Bruselj, 1.4.2016
            COM(2016) 172 final
            2016/0090(NLE)
            Predlog
            SKLEP SVETA
            o stališču, ki ga mora zavzeti Odbor za vladne nabave v imenu Evropske unije v zvezi z osnutkom sklepa o arbitražnih postopkih v skladu s členom XIX:8 revidiranega Sporazuma o vladnih nabavah
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V revidiranem Sporazumu STO o vladnih nabavah (v nadaljnjem besedilu: sporazum GPA), ki je začel veljati 6. aprila 2014, je določen prenovljen pravni okvir, ki ga uporabljajo pogodbenice sporazuma GPA za krita naročila. V zvezi s tem imajo pogodbenice sporazuma GPA na podlagi revidiranega sporazuma možnost uporabe arbitražnih postopkov v primerih, ko se vloži ugovor na predlagani popravek, prenos naročnika iz ene priloge v drugo, umik naročnika ali drugo spremembo prilog pogodbenice k Dodatku I, ugovora pa ni mogoče rešiti s posvetovanji. V skladu s členom XIX:8 revidiranega sporazuma mora Odbor GPA sprejeti arbitražne postopke za lažje reševanje zgoraj navedenih ugovorov.
            
            
               Zaradi začetka veljavnosti revidiranega sporazuma GPA so pogodbenice obširno razpravljale o vsebini takšnih arbitražnih postopkov, pri čemer so upoštevale različne možnosti, ki se lahko uporabijo v primeru ugovorov na predlagane spremembe kritja naročil pogodbenice, in so dosegle soglasje o tej zadevi. V zvezi s tem je bil pripravljen osnutek sklepa o arbitražnih postopkih. Za sprejetje tega osnutka sklepa Komisija potrebuje pooblastilo Sveta, da v okviru Odbora GPA izrazi mnenje Unije o sprejetju sklepa. 
            
            
               •Skladnost z veljavnimi predpisi s področja zadevne politike
            
            
               
                  Ta standardni postopek se uporabi, kadar mora Komisija v okviru Odbora GPA izraziti mnenje Unije o sklepih, ki bi lahko povzročili spremembe pravic in obveznosti Unije.
               
            
            
               •Skladnost z drugimi politikami Unije
            
            
               Ni relevantno.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 218(9) Pogodbe o delovanju Evropske unije (PDEU) določa, da Svet, kadar mora organ, ustanovljen z mednarodnim sporazumom, sprejeti sklep s pravnim učinkom, na predlog Komisije sprejme sklep o stališču, ki ga je treba zavzeti v imenu Unije. Sklep Odbora GPA o sprejetju arbitražnih postopkov v skladu s členom XIX: 8 revidiranega sporazuma GPA spada na področje uporabe člena 218(9) PDEU, saj ga sprejema organ, ustanovljen z mednarodnim sporazumom, in bo imel pravne učinke.
            
            
               •Subsidiarnost (za neizključno pristojnost) 
            
            
               Unija ima izključno pristojnost v trgovinskih zadevah. Usklajeno ukrepanje na ravni Unije lahko zagotovi največji učinek v razmerju do tretjih držav.
            
            
               •Sorazmernost
            
            
               Ni relevantno.
            
            
               •Izbira instrumenta
            
            
               Člen 218(9) PDEU določa, da Svet, kadar mora organ, ustanovljen z mednarodnim sporazumom, sprejeti sklep s pravnim učinkom, na predlog Komisije sprejme sklep o stališču, ki ga je treba zavzeti v imenu Unije.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               •Naknadne ocene/preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z zainteresiranimi stranmi
            
            
               Ni relevantno.
            
            
                •Zbiranje in uporaba strokovnih mnenj
            
            
               Ni relevantno.
            
            
               •Ocena učinka
            
            
               Sprejetje sklepa o arbitražnih postopkih v okviru mednarodnega sporazuma, pri katerem je Unija pogodbenica, ne zahteva ocene učinka.
            
            
               •Ustreznost in poenostavitev ureditve
            
            
               Ni relevantno.
            
            
               •Temeljne pravice
            
            
               Ni relevantno.
            
            
               4.PRORAČUNSKE POSLEDICE
            
            
               Jih ni.
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Ni relevantno.
            
            
               •Obrazložitveni dokumenti (za direktive)
            
            
               Ni relevantno.
            
            
               •Natančnejša pojasnitev posameznih določb predloga
            
         
         
            
               Vsebina osnutka sklepa o arbitražnih postopkih v skladu s členom XIX:8 revidiranega sporazuma GPA
            
            
               Uveljavljanje arbitražnih postopkov
            
            
               V osnutku sklepa o arbitražnih postopkih so določeni vsebinski in časovni pogoji, pod katerimi lahko pogodbenice sporazuma GPA predlagano spremembo kritja naročil pogodbenice predložijo v arbitražo. Poleg tega je pojasnjen postopek, ko več pogodbenic ugovarja isti spremembi na podlagi dogovora o eni sami arbitraži.
            
            
               Imenovanje arbitrov
            
            
               V osnutku sklepa so navedeni število arbitrov in zahteve, ki jih morajo arbitri izpolnjevati, da so imenovani. Zlasti je določeno, da za arbitre ne smejo biti imenovani državljani pogodbenic, ki so udeležene v arbitraži, in vladni uradniki tretjih strani.
            
            
               Sodelovanje tretjih strani
            
            
               V skladu z osnutkom sklepa bodo tretje strani lahko sodelovale v arbitražnih postopkih, če bodo izrazile bistven interes za predlagano spremembo, ki je predložena v arbitražo, in o tem uradno obvestile Odbor za vladne nabave. V osnutku sklepa so določene pravice takšnih tretjih strani.
            
            
               Postopki
            
            
               Delovni postopki, ki jih morajo upoštevati imenovani arbitri, so določeni v osnutku sklepa. Nanašajo se na sprejetje časovnega razporeda za izvedbo arbitražnih postopkov, izvedbo vsebinskih sestankov s pogodbenicami in ravnanje z zaupnimi informacijami, ki jih predložijo pogodbenice. V osnutku sklepa je določen način izvedbe vsebinskih sestankov in posvetovanj arbitrov.
            
            
               Odločanje arbitrov
            
            
               V osnutku sklepa so navedene smernice o vsebini, obliki in časovnem razporedu odločanja arbitrov, v ustreznih primerih pa je pogodbenicam zagotovljena možnost, da arbitrom predlagajo določitev stopnje kompenzacijske prilagoditve, s čimer bi se dosegla primerljiva raven kritja naročil pogodbenice, ki predlaga spremembo, in ohranilo ravnovesje med pravicami in obveznostmi iz sporazuma GPA.
            
            
               Stališče Komisije o osnutku sklepa o arbitražnih postopkih
            
            
               V osnutku sklepa so določeni pogoji, pod katerimi lahko pogodbenice v arbitražne postopke predložijo ugovore na spremembo kritja naročil, ki jo predlaga pogodbenica, ko razhajanj ni bilo mogoče odpraviti s posvetovanji. Določen je postopkovni okvir, ki bo zagotovil jasnost, pravno varnost in učinkovitost pri obravnavi ugovorov na predlagane spremembe kritja.  
            
            
               Priporočilo
            
            
               Komisija priporoča, da Odbor GPA sprejme priloženi osnutek sklepa o arbitražnih postopkih.
            
            
               Zato se predlaga pooblastitev Komisije, da v Odboru za javne nabave izrazi stališče Unije v korist sprejetja osnutka sklepa Odbora GPA o arbitražnih postopkih v skladu s členom XIX:8 revidiranega sporazuma GPA.
            
            
               2016/0090 (NLE)
            
            
               Predlog
            
            
               SKLEP SVETA
            
            
               o stališču, ki ga mora zavzeti Odbor za vladne nabave v imenu Evropske unije v zvezi z osnutkom sklepa o arbitražnih postopkih v skladu s členom XIX:8 revidiranega Sporazuma o vladnih nabavah
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V revidiranem Sporazumu o vladnih nabavah (v nadaljnjem besedilu: sporazum GPA), ki je začel veljati 6. aprila 2014, je določen prenovljen pravni okvir, ki ga uporabljajo pogodbenice sporazuma GPA za krita naročila. Pogodbenice GPA imajo na podlagi sporazuma GPA možnost uporabe arbitražnih postopkov v primerih, ko se vloži ugovor na predlagani popravek, prenos naročnika iz ene priloge v drugo, umik naročnika ali drugo spremembo prilog pogodbenice k Dodatku I, ugovora pa ni bilo mogoče rešiti s posvetovanji.
            
            
               (2)V skladu s členom XIX:8 sporazuma GPA mora Odbor za vladne nabave sprejeti arbitražne postopke za lažje reševanje navedenih ugovorov.
            
            
               (3)Pogodbenice sporazuma GPA so obširno razpravljale o možni vsebini takšnih arbitražnih postopkov v zvezi z različnimi možnostmi, ki se lahko uporabijo v primeru ugovorov na predlagano spremembo kritja naročil pogodbenice. Pogodbenice sporazuma GPA so dosegle soglasje o navedeni zadevi.
            
            
               (4)Dogovorjeni arbitražni postopki so določeni v osnutku sklepa o arbitražnih postopkih v skladu s členom XIX:8 sporazuma GPA.
            
            
               (5)V navedenem osnutku sklepa o arbitražnih postopkih so določeni pogoji, ki morajo biti izpolnjeni, da se uporabijo arbitražni postopki, ter pravila, ki urejajo imenovanje arbitrov, sodelovanje tretjih strani v arbitražnih postopkih, izvajanje postopkov in odločanje arbitrov.
            
            
               (6)Pričakuje se, da bo sprejetje sklepa o arbitražnih postopkih imelo pozitiven učinek na obstoječi pravni okvir sporazuma GPA, saj je sklep namenjen lažjemu reševanju ugovorov na predlagani popravek, prenos naročnika iz ene priloge v drugo, umik naročnika ali drugo spremembo prilog pogodbenice k Dodatku I sporazuma GPA.
            
            
               (7)Zato je primerno, da se določi stališče, ki ga mora zavzeti Odbor za vladne nabave v imenu Unije v zvezi z osnutkom sklepa o arbitražnih postopkih –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki ga mora zavzeti Odbor za vladne nabave v imenu Unije, je, da se odobri sprejetje osnutka sklepa o arbitražnih postopkih v skladu s členom XIX:8 revidiranega Sporazuma STO o vladnih nabavah.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
      
    ---documentbreak--- 
      
         
               EVROPSKA KOMISIJA
            Bruselj, 1.4.2016
            COM(2016) 172 final
            PRILOGA
            kpredlogu sklepa Sveta
            o stališču, ki ga mora zavzeti Odbor za vladne nabave v imenu Evropske unije v zvezi z osnutkom sklepa o arbitražnih postopkih v skladu s členom XIX:8 revidiranega Sporazuma o vladnih nabavah
            
               
         
         
            
               PRILOŽEK
            
            
               OSNUTEK SKLEPA O ARBITRAŽNIH POSTOPKIH V SKLADU S ČLENOM XIX:8 REVIDIRANEGA SPORAZUMA GPA
            
            
            
               Odbor za vladne nabave (v nadaljnjem besedilu: Odbor),
            
            
               ob ugotovitvi, da mora Odbor v skladu s členom XIX:8 revidiranega Sporazuma o vladnih nabavah (v nadaljnjem besedilu: Sporazum) razviti arbitražne postopke za lažje reševanje ugovorov v skladu s členom XIX:2 Sporazuma, in
            
            
               ob potrditvi pomena člena XIX:8(b) in (c) Sporazuma za te arbitražne postopke ter ponovnem poudarku zavezanosti pogodbenic k sprejemanju sklepov v skladu s členom XIX:8(b) in (c) Sporazuma,
            
            
               sprejme naslednje arbitražne postopke za lažje reševanje ugovorov v skladu s členom XIX:2 Sporazuma:
            
            
               Uveljavljanje arbitražnih postopkov
            
            
               1.
                     V skladu s členom XIX:7 Sporazuma lahko v primeru, da pogodbenica, ki predlaga spremembo, in pogodbenica, ki je vložila ugovor, ne moreta rešiti ugovora na predlagano spremembo v skladu s členom XIX:1 Sporazuma, lahko pogodbenica, ki predlaga spremembo, ali vsaka pogodbenica, ki je vložila ugovor, predlagano spremembo predloži v arbitražo in navede razloge za svojo zahtevo, pri čemer uradno obvesti Odbor po 45 dneh od datuma razpošiljanja uradnega obvestila o predlagani spremembi v skladu s členom XIX:1 Sporazuma.
            
            
               2.
                     Kadar dve ali več pogodbenic v arbitražo predloži isto predlagano spremembo pred imenovanjem vseh arbitrov, se pogodbenica, ki predlaga spremembo, in vse pogodbenice, ki so vložile ugovor, dogovorijo, da se vsi ugovori na isto predlagano spremembo obravnavajo v eni sami arbitraži. Če v zvezi z isto predlagano spremembo pride do dodatnih predložitev v arbitražo po imenovanju vseh arbitrov, se pogodbenica, ki predlaga spremembo, in vse pogodbenice, ki so vložile ugovor, dogovorijo o eni sami arbitraži, kadar je to izvedljivo.
            
            
               Imenovanje arbitrov
            
            
               3.
                     Arbitražo izvajajo arbitri. Če se pogodbenice, ki so udeležene v arbitraži, ne dogovorijo drugače, so imenovani trije arbitri. Arbitri izpolnjujejo zahteve, ki so določene za člane ugotovitvenega sveta v členu 8(1), 8(2) in 8(9) Dogovora o pravilih in postopkih za reševanje sporov.
            
            
               4.
                     Sekretariat Odbora na zahtevo pogodbenice, ki je udeležena v arbitraži, predlaga arbitre. Pogodbenice, ki so udeležene v arbitraži, predlaganim arbitrom ne nasprotujejo, razen iz utemeljenih razlogov. Če se pogodbenice, ki so udeležene v arbitraži, ne dogovorijo drugače, za arbitre niso imenovani državljani pogodbenic, ki so udeležene v arbitraži, in vladni uradniki tretjih strani.
            
            
               5.
                     Kadar se pogodbenice, ki so udeležene v arbitraži, ne morejo dogovoriti o imenovanju arbitrov v 20 dneh po predložitvi predlagane spremembe v arbitražo, arbitre v 10 dneh po posvetovanju s pogodbenicami, ki so udeležene v arbitraži, in predsednikom Odbora na zahtevo pogodbenice, ki je udeležena v arbitraži, imenuje generalni direktor.
            
            
               Sodelovanje tretjih strani
            
            
               6.
                     Vsaka pogodbenica Sporazuma, ki izrazi bistven interes za predlagano spremembo, ki je predložena v arbitražo, in o njem uradno obvesti Odbor v 10 dneh po predložitvi predlagane spremembe v arbitražo (v nadaljnjem besedilu: tretja stran), je pozvana k predložitvi pisnega stališča, udeležbi na vsebinskih sestankih arbitrov s pogodbenicami, ki so udeležene v arbitraži, in podaji ustnih izjav ter ima pravico odgovarjati na vprašanja arbitrov.
            
            
               Postopki
            
            
               7.
                     Arbitri v postopkih uporabljajo ustrezne določbe Sporazuma in ravnajo na podlagi sklepa, ki ga sprejme Odbor v skladu s členom XIX:8(b) Sporazuma.po Poleg tega se uporabljajo naslednji delovni postopki:
            
            
               a.
                     Sekretariat Odbora nemudoma posreduje arbitrom veljavno uradno obvestilo in ugovor v skladu z odstavkom 1 ali 2 člena XIX Sporazuma. Arbitri v 10 dneh po svojem imenovanju in po posvetovanjih s pogodbenicami, ki so udeležene v arbitraži, sprejmejo časovni razpored za izvedbo arbitražnih postopkov. Časovni razpored mora temeljiti na časovnem razporedu iz Priloge k temu sklepu.
            
         
         
            
               b.
                     Arbitri skličejo vsebinski sestanek s pogodbenicami, ki so udeležene v arbitraži, razen če se slednje dogovorijo, da to ni potrebno. Pogodbenice, ki so udeležene v arbitraži, pred vsebinskim sestankom arbitrom predložijo pisna stališča, v katerih navedejo dejstva v zadevnem primeru in svoje argumente.
            
            
               c.
                     Kadar pogodbenica, ki je udeležena v arbitraži, arbitrom predloži informacije, ki jih je označila za zaupne, arbitri, druge pogodbenice, ki so udeležene v arbitraži, in tretje strani navedene informacije obravnavajo kot zaupne. Arbitri na zahtevo pogodbenice, ki je udeležena v arbitraži, določijo dodatne postopke, ki so potrebni za ohranitev zaupnosti takšnih informacij.
            
            
               d.
                     Kadar pogodbenica, ki je udeležena v arbitraži, označi za zaupne informacije iz svojega pisnega stališča, pogodbenica na zahtevo druge pogodbenice, ki je udeležena v arbitraži, ali tretje strani pripravi nezaupen povzetek informacij iz svojega stališča, ki se lahko razkrije javnosti.
            
            
               e.
                     Na vsebinskem sestanku arbitri pozovejo pogodbenico, ki je zahtevala arbitražo, k ustni predstavitvi stališča. Nato k ustni predstavitvi stališča pozovejo pogodbenico, zoper katero je bila zahtevana arbitraža.
            
            
               f.
                     Vsebinski sestanki arbitrov so odprti za javnost, razen če pogodbenica, ki je udeležena v arbitraži, zaradi zaščite informacij, ki jih je označila za zaupne, zahteva nasprotno.
            
            
               g.
                     Arbitri lahko pogodbenicam, ki so udeležene v arbitraži, in tretjim stranem kadar koli postavijo vprašanja ter zahtevajo pojasnila bodisi na samem sestanku bodisi v pisni obliki.
            
            
               h.
                     Pisna stališča pogodbenic, ki so udeležene v arbitraži, vključno z morebitnimi odgovori na vprašanja arbitrov, se dajo na voljo drugi pogodbenici ali drugim pogodbenicam, ki so udeležene v arbitraži, in tretjim stranem. Pogodbenice, ki so udeležene v arbitraži, predložijo pisne različice svojih ustnih izjav s sestanka z arbitri arbitrom, drugi pogodbenici ali drugim pogodbenicam, ki so udeležene v arbitraži, in tretjim stranem.
            
            
               i.
                     Pisna stališča, odgovori na vprašanja in pisne različice ustnih izjav tretjih strani se dajo na voljo arbitrom, pogodbenicam, ki so udeležene v arbitraži, in drugim tretjim stranem, arbitri pa jih upoštevajo v svojem poročilu.
            
            
               j.
                     Posvetovanja arbitrov so zaupna.
            
            
               k.
                     Arbitri lahko zahtevajo informacije od katerega koli ustreznega vira in se lahko posvetujejo s strokovnjaki. Arbitri sporočijo pogodbenicam, ki so udeležene v arbitraži, in tretjim stranem vse informacije, ki so jih zagotovili strokovnjakom ali jih od njih prejeli. Pogodbenice, ki so udeležene v arbitraži, imajo priložnost, da izrazijo pripombe na morebitne prispevke strokovnjakov.
            
            
               l.
                     Vse dodatne postopke, značilne za arbitražo, določijo arbitri ob posvetovanju s pogodbenicami, ki so udeležene v arbitraži.
            
            
               m.
                     V skladu z odstavkom 7.c ti postopki pogodbenici, ki je udeležena v arbitraži, ali tretji strani v ničemer ne preprečujejo, da javnosti razkrije lastna stališča.
            
            
               8.
                     Pravila ravnanja za Dogovor o pravilih in postopkih za reševanje sporov se uporabljajo za vsako osebo, ki v teh postopkih deluje kot arbiter, in, kot je določeno v pravilih ravnanja in ustreznih določbah kadrovskih predpisov, za tiste člane sekretariata, ki so pozvani, da pomagajo arbitrom.
            
            
               9.
                     Kadar pogodbenice, ki so udeležene v arbitraži, dosežejo sporazumno rešitev ugovorov na predlagano spremembo, o tem nemudoma uradno obvestijo arbitre. Arbitri po prejemu uradnega obvestila končajo postopke za navedene pogodbenice. O podrobnostih o morebitni sporazumni rešitvi se uradno obvesti Odbor, v katerem lahko vsaka pogodbenica Sporazuma predloži pripombe nanjo.
            
            
               Odločanje arbitrov
            
            
               10.
                     Arbitri v skladu s svojimi mandatom odločijo:
            
            
               a.
                     v primeru predlaganega umika v skladu s členom XIX:1(a) Sporazuma o tem, ali je bil vladni nadzor nad kritimi naročili naročnika, za katerega je bil predlagan umik, ali vpliv nanje dejansko odpravljen, ali
            
            
               b.
                     v primeru kakršne koli druge predlagane spremembe v skladu s členom XIX:1(b) o tem, ali se s predlagano spremembo ohranjata ravnovesje med pravicami in obveznostmi ter primerljiva raven medsebojno dogovorjenega kritja, določenega v Sporazumu, in, kadar je to ustrezno, določijo stopnjo kompenzacijske prilagoditve.
            
            
               11.
                     Arbitri izdajo pogodbenicam, ki so udeležene v arbitraži, poročilo z obrazloženo odločitvijo v 90 dneh ali, v primeru, da arbitri časovni razpored spremenijo, najpozneje 120 dni:
            
            
               a.
                     po imenovanju arbitrov, kadar se arbitraža izvaja v skladu z odstavkom 1, ali
            
         
         
            
               b.
                     po predložitvi zahteve, kadar se arbitraža izvaja v skladu z odstavkom 12.
            
            
               Časovno obdobje iz tega odstavka se lahko podaljša z medsebojnim dogovorom pogodbenic, ki so udeležene v arbitraži. Sekretariat Odbora razpošlje poročilo pogodbenicam Sporazuma takoj po njegovem prevodu.
            
            
               12.
                     Kadar arbitri sprejmejo negativno odločitev v skladu z odstavkom 10.a in kadar ne določijo kompenzacijske prilagoditve v skladu z odstavkom 10.b, lahko vsaka pogodbenica, ki je udeležena v arbitraži, po 30 dneh in najpozneje v 60 dneh po razpošiljanju poročila arbitrov zahteva, da isti arbitri, kadar so na voljo, določijo stopnjo kompenzacijske prilagoditve, s čimer bi se dosegla primerljiva raven kritja in ohranilo ravnovesje med pravicami in obveznostmi iz Sporazuma. Pri tem arbitri ravnajo na podlagi sklepa, ki ga sprejme Odbor v skladu s členom XIX:8(c) Sporazuma. V primeru nerazpoložljivosti katerega izmed prvotnih arbitrov se imenuje nadomestni arbiter v skladu z odstavki 3 do 5.
            
            
            
               Izvajanje
            
            
               13.
                     Pogodbenice, ki so udeležene v arbitraži, odločitev arbitrov sprejmejo kot dokončno.
            
            
               14.
                     Za namene člena XIX:7(b)(i) Sporazuma so arbitražni postopki zaključeni:
            
            
               a.
                     ko se poročilo iz odstavka 11, iz katerega ne izhaja pravica do nadaljnjih postopkov iz odstavka 12, razpošlje pogodbenicam, ki so udeležene v arbitraži, ali
            
            
               b.
                     po izteku časovnega obdobja iz odstavka 12, kadar pogodbenice, ki so udeležene v arbitraži, ne uveljavljajo pravice, ki jim je na voljo v skladu z navedenim odstavkom.
            
            
               
            
               Priloga
            
            
               Predlagani časovni razpored za arbitražo
            
            
            
               Časovni razpored, ki ga arbitri sprejmejo v skladu s členom 7.a, temelji na naslednjem:
            
            
            
               a.
                     Prejem pisnih stališč pogodbenic, ki so udeležene v arbitraži:
            
            
               (1)
                     pogodbenica, ki je zahtevala arbitražo:
                     
                     
                     ---------- 2 tedna
            
            
               (2)
                     pogodbenica, zoper katero je bila zahtevana arbitraža:
                     ---------- 2 tedna
            
            
               b.
                     Prejem stališč tretjih strani: 
                     
                     
                     ---------- 1 teden
            
            
               c.
                     Vsebinski sestanek z arbitri:
                     
                     
                     ---------- 1–2 tedna
            
         
         
            
               d.
                     Odgovori na vprašanja, postavljena pogodbenicam in tretjim stranem, 
                  ki so udeležene v arbitraži:
                     
                     
                     ---------- 1–2 tedna
            
            
               e.
                     Izdaja in razpošiljanje poročila arbitrov
                  o njihovi odločitvi
                     
                     
                     ---------- 4 tedne
            
            
               Arbitri lahko v skladu z določbami iz odstavka 11 spremenijo navedeni časovni razpored in skličejo dodatne sestanke s pogodbenicami, ki so udeležene v arbitraži, po posvetovanju z njimi.